
BETEGTÁJÉKOZTATÓ: INFORMÁCIÓK A FELHASZNÁLÓ SZÁMÁRA

Fluconazol Pliva 150 mg kemény kapszula
flukonazol

Mielőtt elkezdené szedni ezt a gyógyszert, olvassa el figyelmesen az alábbi betegtájé​koztatót.

· Tartsa meg a betegtájékoztatót, mert a benne szereplő információkra a későbbiek​ben is szüksége lehet.

· További kérdéseivel forduljon orvosához vagy gyógyszerészéhez.

· Ezt a gyógyszert az orvos Önnek írta fel. Ne adja át a készítményt másnak, mert számára ártalmas lehet még abban az esetben is, ha tünetei az Önéhez hasonlóak.

· Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.
A betegtájékoztató tartalma:

1. Milyen típusú gyógyszer a Fluconazol Pliva 150 mg kemény kapszula és milyen betegségek esetén alkalmazható?

2. Tudnivalók a Fluconazol Pliva 150 mg kemény kapszula szedése előtt

3.
Hogyan kell szedni a Fluconazol Pliva 150 mg kemény kapszulát?

4.
Lehetséges mellékhatások

5.
Hogyan kell a Fluconazol Pliva 150 mg kemény kapszulát tárolni?

6.
További információk

1.
MILYEN TÍPUSÚ GYÓGYSZER A FLUCONAZOL PLIVA 150 MG KEMÉNY KAPSZULA ÉS MILYEN BETEGSÉGEK ESETÉN ALKALMAZHATÓ?
Milyen típusú gyógyszer a Fluconazol Pliva 150 mg kemény kapszula
A flukonazol a gombaellenes szereknek nevezett gyógyszerek egyik csoportjának tagja. 

A flukonazolt a gombák/élesztőgombák által okozott fertőzések kezelésére alkalmazzák. A gombafertőzések leggyakoribb oka a Candida-nak (ejtsd: kandida) nevezett élesztőgomba.

Ön olyan gombafertőzésekre kaphat flukonazolt, mint például:

· a száj vagy a garat szájpenésze (nyálkahártya fertőzés).

· bőrfertőzések (pl. atlétaláb vagy a bőrön gyűrűszerűen elhelyezkedő gombás fertőzés).
· Candida okozta belső (a szervezet egészét érintő) gombafertőzések, pl. vérmérgezés, húgyúti és más szervek fertőzései.
· Cryptococcus (ejtsd: kriptokokkusz) okozta belső (a szervezet egészét érintő) gombafertőzések, pl. Cryptococcus okozta agyhártyagyulladás és egyéb szervek, pl. a tüdő- és a bőr fertőzése.
· a nemiszervek Candida okozta fertőzése, pl. a hüvely vagy a hímvessző makkjának vagy előbőrnek a gombás fertőzése.
Ön kaphat még flukonazolt például:

- 
a gombás fertőzések kialakulásának megakadályozására (ha az Ön immunrendszere nem működik megfelelően).

-
a Cryptococcus okozta gombafertőzések kiújulásának megelőzésére (AIDS-es betegeknél).

2.
TUDNIVALÓK A FLUCONAZOL PLIVA 150 MG KEMÉNY KAPSZULA SZEDÉSE ELŐTT

Ne szedje a Fluconazol Pliva 150 mg kemény kapszulát
· ha allergiás (túlérzékeny) a flukonazolra vagy a gombaellenes szereknek ugyanabba a csoportjába tartozó másik gyógyszerére, illetve a Fluconazol Pliva 150 mg kemény kapszula egyéb összetevőjére.

· ha másik, terfenadin (egy antihisztamin) vagy ciszaprid (a gyomorsav visszafolyás, emésztési zavar és a csökkent gyomormozgások kezelésére alkalmazott gyógyszer) nevű gyógyszert szed.

Ha a fentiek bármelyike igaz Önre, és még nem beszélt erről kezelőorvosával vagy gyógyszerészével, ezt mielőbb meg kell tegye, még mielőtt beszedné a Fluconazol Pliva 150 mg kemény kapszulát.
A Fluconazol Pliva 150 mg kemény kapszula fokozott elővigyázatossággal alkalmazható

· ha májbetegségben szenved,

· ha AIDS-es,

· ha vesebetegségben szenved,

· ha szívbetegségben szenved,

· ha vérének sószintje nincs egyensúlyban.

Ha ezen állapotok bármelyike fennáll Önnél, és még nem beszélt erről kezelőorvosával vagy gyógyszerészével, ezt mielőbb meg kell tegye, még mielőtt beszedné a Fluconazol Pliva 150 mg kemény kapszulát.
A kezelés ideje alatt szedett egyéb gyógyszerek

Kérjük, tájékoztassa kezelőorvosát vagy gyógyszerészét, ha az alábbi gyógyszerek bármelyikét szedi:  

· terfenadin vagy asztemizol (antihisztaminok),
· rifampicin vagy rifabutin (antibiotikumok, gyakran alkalmazzák ezeket tuberkulózis kezelésére),
· hidroklorotiazid (egy vízhajtó),
· bármilyen véralvadásgátló gyógyszer (antikoaguláns néven is ismertek, pl. a warfarin),
· bármilyen altató (mint a benzodiazepinek, pl. midazolám),
· a cukorbetegség kezelésére szolgáló gyógyszerek (szulfanilureák néven ismertek, pl. a klórpropamid, glibenklamid, gliplizid vagy tolbutamid),
· fenitoin (az epilepszia kezelésére alkalmazzák),
· fogamzásgátló tabletta,
· ciklosporin vagy takrolimusz (az immunrendszert gátló gyógyszerek, ezeket gyakran alkalmazzák szervátültetéseket követően),
· teofillin (az asztma kezelésére szolgáló gyógyszer),
· zidovudin (AZT), nevirapin, ritonavir, tipranavir, szakvinavir (vírusellenes gyógyszerek, a HIV fertőzés kezelésére alkalmazzák),
· ciszaprid (a gyomorsav visszafolyás, emésztési zavar és a csökkent gyomormozgások kezelésére alkalmazott gyógyszer),

· az elmebetegség kezelésére használt gyógyszerek (pl. pimozid, kvetiapin, szertindol),

· ergot-alkaloidok (a migrén kezelésére szolgáló gyógyszerek),
· a vérzsírszint csökkentésére alkalmazott gyógyszerek (lipidszintcsökkentők),

· kalcium-csatorna blokkolók,

· malária-ellenes szerek, pl. az artemeter és lumefantrin,

· ivabradin,

· boszentán,

· kinidin.
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is. 

A Fluconazol Pliva 150 mg kemény kapszula egyidejű bevétele bizonyos ételekkel vagy italokkal

A kapszulákat mindig elegendő mennyiségű vízzel kell bevenni. Étkezéssel vagy attól függetlenül is bevehetők.

Terhesség és szoptatás

A flukonazol terhesség alatt vagy fogamzóképes nőknek megfelelő fogamzásgátlás alkalmazása nélkül nem adható.

Flukonazol alkalmazása alatt a szoptatás nem javasolt.

Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

A készítmény hatásai a gépjárművezetéshez és gépek üzemeltetéséhez szükséges képességekre

Nem valószínű, hogy a Fluconazol Pliva 150 mg kemény kapszula rontja a gépjárművezetéshez vagy gépek üzemeltetéséhez szükséges képességeket, azonban gépjárművezetéskor és gépek üzemeltetésekor tekintetbe kell venni, hogy néha szédülés vagy görcsrohamok léphetnek fel.

Fontos információk a Fluconazol Pliva 150 mg kemény kapszula egyes összetevőiről

A Fluconazol Pliva 150 mg kemény kapszula tejcukrot (laktóz-monohidrátot) tartalmaz, ami a cukrok egyik fajtája. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
3.
HOGYAN KELL SZEDNI A FLUCONAZOL PLIVA 150 MG KEMÉNY KAPSZULÁT?

A Fluconazol Pliva 150 mg kemény kapszulát mindig az orvos által elmondottaknak megfelelően szedje. Amennyiben nem biztos az adagolást illetően, kérdezze meg orvosát vagy gyógyszerészét. 

A kapszulákat mindig elegendő mennyiségű vízzel kell bevenni. Étkezéssel vagy attól függetlenül is bevehetők. 

Az Ön gyógyszeradagja a fertőzés fajtájától és annak súlyosságától, az Ön életkorától, testsúlyától és veseműködésétől függ. Kezelőorvosa az Ön számára leginkább megfelelő adagot fogja kiválasztani.

Felnőttek

A nemiszervek gombás fertőzése esetén a szokásos adag egyetlen 150 mg-os adag.
Száj- vagy toroknyálkahártya gombás megbetegedése (pl. szájpenész) kezelésére 50-100 mg naponta egyszer, legfeljebb 14 napig. Egyéb típusú nyálkahártya-gombásodás esetén ez akár 30 napig folytatható. Ha a szájpenészét műfogsor használata okozza, helyi fertőtlenítő kezelést is kaphat egyidőben.

A bőr gombás fertőzéseinek kezelésére (atlétaláb, a bőrön gyűrűszerűen elhelyezkedő gombás fertőzés) a szokásos adag 50 mg naponta egyszer, akár 6 hétig. 
A szervezet egészét érintő (benne elterjedő) gombafertőzések esetén a szokásos adag 400 mg a kezelés első napján, az azt követő napokon 200-400 mg naponta. A Cryptococcus okozta fertőzés esetén ezt akár 8 hétig lehet folytatni. 
A gyenge immunrendszerű betegeknél a gombafertőzések megelőzésére a fertőzés kockázatától függően a szokásos adag naponta egyszer 50-400 mg. Az AIDS-es betegek Cryptococcus-fertőzései kiújulásának megelőzésére a szokásos adag napi 100-200 mg, ami előre nem meg határozott ideig adható.

Idős betegek
Kezelőorvosa fogja meghatározni, mekkora adagot kell szednie. Ez a felnőtteknél alkalmazott adagnál alacsonyabb is lehet, az Ön veseműködésétől függően.

Vesebetegségek
Kezelőorvosa az Ön veseműködésétől függően fogja meghatározni, hogy mekkora adagot kell szednie. 

Gyermekek
Előfordulhat, hogy a kapszula formula 5-6 évnél fiatalabb gyermekek esetén nem alkalmazható.

Gyermekek, négyhetes kor felett
A kezelőorvos a testsúly alapján ki fogja számolni a megfelelő adagot. Nyálkahártyafertőzések esetén a szokásos adag naponta 3 mg/testtömeg-kilogrammonként. Egy 6 mg/testtömeg-kilogrammos adag adható az első napon. A szervezet belsejét támadó, valamint Cryptococcus fertőzések esetén a szokásos adag a fertőzés súlyosságától függően napi 6‑12 mg/testtömeg-kilogramm. Gyenge immunrendszerű betegeknél a gombafertőzések megelőzése érdekében a fertőzés kockázatától függően napi 3-12 mg/testtömeg-kilogrammon adagot kell adni.

Gyermekek esetén a napi 400 mg-os maximális adagot nem szabad túllépni.

Nagyon fontos, hogy kövesse kezelőorvosa arra vonatkozó utasításait, hogy mennyi Fluconazol Pliva 150 mg kemény kapszulát kell szednie, milyen gyakran, és mennyi ideig kell folytassa a kapszulák szedését. 

A flukonazol kapszulákkal nem lehet a betegtájákoztatóban felsorolt minden adagot biztosítani. Erre az esetre más, flukonazol-tartalmú készítmények állnak rendelkezésre.
Ha az előírtnál több Fluconazol Pliva 150 mg kemény kapszulát vett be

Fontos, hogy azt az adagot szedje, amit a gyógyszere dobozán feltüntettek. Ha Ön vagy bárki más több kapszulát vett be, azonnal orvoshoz, gyógyszerészhez vagy egy kórház sürgősségi osztályához kell fordulni. Mindig vigye magával az összes megmaradt gyógyszert és a dobozt is, mert ez lehetővé teszi a kapszulák könnyebb beazonosítását. 

Ha elfelejtette bevenni a Fluconazol Pliva 150 mg kemény kapszulát
Ha elfelejtett bevenni egy adagot, vegye azt be azonnal, amint eszébe jut. Ha már majdnem itt az ideje a következő adag bevételének, ne vegyen be dupla adagot az elfelejtett adag pótlására.

Ha idő előtt abbahagyja a Fluconazol Pliva 150 mg kemény kapszula szedését

Még ha kezdi magát jobban érezni, akkor is fontos, hogy addig szedje tovább a kapszuláit, ameddig azt az orvos mondja Önnek. Ha túl korán abbahagyja, a fertőzés kiújulhat. Néha az orvos azt akarhatja, hogy folytassa a kapszulák szedését, hogy megelőzze a fertőzés visszatérését.

Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4.
LEHETSÉGES MELLÉKHATÁSOK

Mint minden gyógyszer, így a Fluconazol Pliva 150 mg kemény kapszula is okozhat mellékhatásokat, amelyek azonban nem mindenkinél jelentkeznek.

Ha az alábbi tünetek bármelyike a kapszulák bevétele után röviddel kialakul, hagyja abba a kapszulák szedését, és azonnal értesítse kezelőorvosát. Ezek a reakciók ritkák, de azt jelenthetik, hogy allergiás reakciója (anafilaxia) van a kapszulákra: 

· súlyos bőrkiütések, bőrviszketés, csalánkiütések vagy láz,
· hirtelen kialakuló nehézlégzés vagy mellkasi szorítás, 
· a szemhéjak, az arc és az ajkak vagy a bőr ereinek feldagadása.
A leggyakoribb mellékhatások, amelyek kialakulhatnak, az alábbiak:
· fejfájás,
· bőrkiütés,
· gyomorfájdalom vagy emésztési zavar,
· hasmenés,
· puffadás, bélgázosság,
· hányinger.
Ezek a mellékhatások rendszerint enyhék. Azonban ha ezek bármelyike elviselhetetlen az Ön számára vagy súlyos, netán tartós, kérjük, forduljon vele orvosához vagy gyógyszerészéhez.
Egyéb lehetségesen kialakuló mellékhatások:
· vérképeltérések, máj- és vesefunkció eltérések, illetve egyéb vérkémiai vizsgálatok normálistól eltérő eredményei (különösen akkor, ha Önnek súlyos alapbetegsége, pl. AIDS-e vagy daganata van),
· koleszterin- és/vagy vérzsírszintjének emelkedése és káliumszintjének csökkenése. Előfordulhat, hogy kezelőorvosa ellenőrizni akarja Önt;
· szédülés, forgó jellegű szédülés,
· görcsrohamok,
· bizsergés vagy zsibbadásérzés,

· remegés,

· izomfájdalom,
· hajhullás,
· súlyos bőrbetegség vagy bőrviszketés (pl. Stevens–Johnson-szindróma),
· emésztési zavar,
· hányás,
· az arc, az ajkak, a száj vagy a garat feldagadása (angioödéma),
· az ízérzés megváltozása,

· fáradtság és gyengeségérzés vagy rossz közérzet, 

· láz,

· fokozott verítékezés,

· szájszárazság,

· álmatlanság vagy aluszékonyság,

· a pulzusszám vagy a szívritmus megváltozása,
· májbetegség. Előfordulhat, hogy mája nem működik rendesen, esetleg károsodik vagy a májsejtek pusztulása is kialakulhat. Bőre és/vagy a szemei besárgulását észlelheti (sárgaság).
Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.
5.
HOGYAN KELL A FLUCONAZOL PLIVA 150 MG KEMÉNY KAPSZULÁT TÁROLNI?

A gyógyszer gyermekektől elzárva tartandó! Legfeljebb 25C-on tárolandó. Az eredeti csomagolásban tárolandó.

A dobozon feltüntetett lejárati idő (Felhasználható:) után ne szedje a Fluconazol Pliva 150 mg kemény kapszulát. A lejárati idő a megadott hónap utolsó napjára vonatkozik.

A gyógyszereket nem szabad a szennyvízzel vagy a háztartási hulladékkal együtt megsemmisíteni. Kérdezze meg gyógyszerészét, hogy szükségtelenné vált gyógyszereit miként semmisítse meg. Ezek az intézkedések elősegítik a környezet védelmét.

6.
TOVÁBBI INFORMÁCIÓK

Mit tartalmaz a Fluconazol Pliva 150 mg kemény kapszula
· A készítmény hatóanyaga a flukonazol. 150 mg flukonazol kapszulánként.
· Egyéb összetevők a laktóz-monohidrát, kukoricakeményítő, nátrium-lauril-szulfát, vízmentes kolloid szilícium-dioxid és magnézium-sztearát.

A kapszulahéj titán-dioxidot (E171), patentkék V-t (E131) és zselatint tartalmaz.
Jelölőfesték: sellak 47,5% (22% -a észterezett) 74 OP denaturált szeszben, fekete vas-oxid E 172, propilénglikol-t tartalmaz.
Milyen a készítmény külleme és mit tartalmaz a csomagolás
A Fluconazol Pliva 150 mg kemény kapszula kék, FLUCO 150 jelöléssel.

A Fluconazol Pliva 150 mg kemény kapszulák 1 vagy 2 kapszulát tartalmazó buborékfólia csomagolásban kaphatók. Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

Pliva Hungária Kft., 1036 Budapest, Galagonya u. 5.

Gyártó
PLIVA Krakow S.A., 80 Mogilska Str., 31 546 Krakow, Lengyelország

Ezt a gyógyszert az Európai Gazdasági Térség tagállamaiban a következő neveken engedélyezték:

Egyesült Királyság:  
Fluconazole 150mg Capsule
Észtország: 

Zenafluk
Magyarország:  
Fluconazol Pliva 150 mg kemény kapszula

Olaszország:  

FLUCONAZOLO GERMED PLIVA 150mg Capsule
Litvánia:  

Zenafluk 150mg kietos kapsulės
Lettország: 

Zenafluk150mg cietās kapsulas

A betegtájékoztató engedélyezésének dátuma: 2008. július 4.

